KIRJALLINEN KYSYMYS E-0909/02 esittäjä(t): Brigitte Langenhagen (PPE-DE) komissiolle. Färsaaret ja valaanpyynti.



Virallinen lehti nro 301 E , 05/12/2002 s. 0065 - 0066



KIRJALLINEN KYSYMYS E-0909/02 esittäjä(t): Brigitte Langenhagen (PPE-DE) komissiolle (5. huhtikuuta 2002) Aihe: Färsaaret ja valaanpyynti Luonnonsuojelujärjestöt ovat ilmoittaneet, että Färsaarten rannikkovesillä tapetaan vuosittain kesä- ja elokuun välisenä aikana useita pallopäävalaita. Suurin osa tapetuista eläimistä heitetään takaisin mereen. Kansainvälinen valaanpyyntikomissio IWC on asettanut valaiden pyyntikiellon, johon on myönnetty ainoastaan tarkoin rajattuja poikkeuksia. Euroopan unioni ei ole valaanpyyntikomission jäsen, mutta sillä on tarkkailijan asema. Kaikki unionin jäsenvaltiot ovat 21 päivänä toukokuuta 1992 annetun direktiivin 92/43/ETY(1) mukaisesti velvolliset suojelemaan kaikkia valaslajeja. Färsaaret ovat osa Tanskan kuningaskuntaa, mutta ne muodostavat itsehallintoalueen, joka ei kuitenkaan ole EU:n jäsen. Tietääkö komissio, että Färsaarilla tapetaan vuosittain useita pallopäävalaita? Mitä mieltä komissio on asiasta? Mitä mieltä Tanskan hallitus on asiasta? Mitä toimia komissio aikoo toteuttaa lopettaakseen pallopäävalaiden tappamisen Färsaarilla? Millä tavoin asia voidaan ottaa esille EU:n ja Färsaarten välisissä kalastussopimuksissa? (1) EYVL L 206, 22.7.1992, s. 7. Margot Wallströmin komission puolesta antama vastaus (4. kesäkuuta 2002) Komissio on kannattanut jo pitkään valaiden kaupallisen pyynnin lopullista kieltoa(1) ja käyttää tilaisuutta hyväkseen vahvistaakseen kantansa. Komissio on kuitenkin tietoinen, että kaikki kansainväliset toimijat eivät yhdy täysin komission kantaan. Yhteisö vastustaa valaanpyyntiä kaikissa sen muodoissa ja valaanpyynnin tuloksena saatujen tuotteiden kaupankäyntiä. Euroopan yhteisö tukee kansainvälisen valaanpyyntikomitean suosittelemaa moratoriota. Ei ole komission asia antaa lausuntoa Tanskan hallituksen kannasta, vaan asiasta on pyydettävä lausunto suoraan Tanskalta. Komissiolla ei ole toimivaltaa tässä asiassa, koska EY:n perustamissopimusta ei sovelleta Färsaariin(2). Näin ollen EY:n perustamissopimuksen nojalla annettuja luonnonsuojelusäännöksiä ja etenkään luontotyyppejä koskevaa direktiiviä(3) ja CITES-asetusta(4) ei sovelleta tässä tapauksessa. Euroopan unionin ja Färsaarten väliset kalastussopimukset eivät koske valaita. (1) Komission tiedonanto neuvostolle Valaiden suojelu kansainvälisessä valaanpyyntikomiteassa, (KOM(92) 316 lopullinen). (2) Tanskan kuningaskunnan, Irlannin, Norjan kuningaskunnan ja Yhdistyneen kuningaskunnan sekä Pohjois-Irlannin Euroopan yhteisöihin liittymisasiakirjat, liittymisehtoja ja perustamissopimusten mukauttamista koskeva asiakirja, toinen osa: perustamissopimusten mukautukset, osa II, muut mukautukset, 26 artikla (EYVL L 73, 27.3.1972); EY:n perustamissopimuksen 299 artiklan 6 kohdan a alakohta. (3) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992). (4) Neuvoston asetus (ETY) N:o 3626/82, annettu 3. joulukuuta 1982, luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen soveltamisesta yhteisössä (EYVL L 384, 31.12.1982).